Asia C‑398/12

M

(Tribunale di Fermon esittämä ennakkoratkaisupyyntö)

”Schengenin sopimuksen soveltamisesta tehty yleissopimus — 54 artikla — Ne bis in idem -periaate — Soveltamisala — Sopimusvaltion tuomioistuimen päätös menettelyn keskeyttämisestä siirtämättä asiaa rikosasian pääkäsittelyyn tosiseikkojen ja/tai näytön riittämättömyyden perusteella — Mahdollisuus aloittaa esitutkinta uudelleen, jos ilmenee uusia tosiseikkoja ja/tai uutta näyttöä — Henkilön, jota koskevassa asiassa on annettu ”lainvoimainen tuomio”, käsite — Rikosoikeudellinen menettely toisessa sopimusvaltiossa samaa henkilöä vastaan samasta teosta — Syyteoikeuden raukeaminen ja ne bis in idem -periaatteen soveltaminen”

Tiivistelmä – Unionin tuomioistuimen tuomio (neljäs jaosto) 5.6.2014

Oikeudellinen yhteistyö rikosasioissa — Pöytäkirja Schengenin säännöstön sisällyttämisestä osaksi Euroopan unionia — Yleissopimus Schengenin sopimuksen soveltamisesta — Ne bis in idem -periaate — Soveltamisala — Sopimusvaltion tuomioistuimen päätös menettelyn keskeyttämisestä siirtämättä asiaa rikosasian pääkäsittelyyn näytön riittämättömyyden perusteella — Lainvoimaisuus — Arviointiperusteet — Pääasiasta tehty arviointi, sen mahdollisuuden pois sulkeminen, että asia otetaan uudelleen tutkittavaksi saman selvityskokonaisuuden perusteella, ja syyteoikeuden raukeaminen — Kuuluminen soveltamisalaan

(Schengenin sopimuksen soveltamisesta tehdyn yleissopimuksen 54 artikla)

Schengenin sopimuksen soveltamisesta tehdyn yleissopimuksen 54 artiklaa on tulkittava siten, että kun on tehty päätös menettelyn keskeyttämisestä siirtämättä asiaa rikosasian pääkäsittelyyn, mikä on sopimusvaltiossa, jossa tällainen päätös on tehty, esteenä sille, että kyseisen päätöksen saaneeseen henkilöön kohdistettaisiin uusi rikosoikeudellinen menettely samasta teosta, ellei häntä vastaan ilmene uusia tosiseikkoja ja/tai uutta näyttöä, kyseistä päätöstä on pidettävä mainitussa artiklassa tarkoitettuna lainvoimaisena tuomiona, joka siis estää uuden rikosoikeudellisen menettelyn samaa henkilöä vastaan samasta teosta toisessa sopimusvaltiossa.

Tässä yhteydessä sen selvittämiseksi, onko esitutkintatuomioistuimen ratkaisussa kyse mainitussa määräyksessä tarkoitetusta henkilöä koskevassa asiassa annetusta lainvoimaisesta tuomiosta, on varmistuttava siitä, että kyseinen tuomioistuimen ratkaisu on annettu pääasiasta tehdyn arvioinnin perusteella ja että syyteoikeus on lainvoimaisesti rauennut. Tästä on kyse sopimusvaltion lainkäyttöelinten antamassa ratkaisussa, jolla syytetty on vapautettu lainvoimaisesti syytteestä riittämättömän näytön takia, jossa suljetaan pois mahdollisuus asian ottamisesta uudelleen tutkittavaksi saman selvityskokonaisuuden perusteella ja jonka seurauksena syyteoikeus on lainvoimaisesti rauennut.

Mahdollisuus aloittaa esitutkinta uudelleen uuden näytön ilmenemisen perusteella ei voi kyseenalaistaa menettelyn keskeyttämisestä tehdyn päätöksen lainvoimaisuutta. Tällainen mahdollisuus nimittäin merkitsee erillisen menettelyn poikkeuksellista aloittamista eri näytön perusteella pikemminkin kuin pelkkää jo päätetyn menettelyn jatkamista. Lisäksi kukin uusi menettely samaa henkilöä vastaan samasta teosta voidaan aloittaa vain siinä sopimusvaltiossa, jonka alueella kyseinen päätös menettelyn keskeyttämisestä on tehty.

(ks. 28–31, 40 ja 41 kohta sekä tuomiolauselma)